ร้องนายกฯการเมืองแทรกเลือกประธาน ส.อ.ท.
เลือกตั้งประธาน ส.อ.ท. มีปัญหา โวยการเมืองแทรก แปลงสิทธิเลือกตั้งหวังดันคนตัวเองขึ้น ร้องนายกฯให้ช่วยแก้ไข ยันเป็นกลางทางการเมือง
19 ม.ค. 2553

เลือกตั้งประธาน ส.อ.ท. มีปัญหา โวยการเมืองแทรก แปลงสิทธิเลือกตั้งหวังดันคนตัวเองขึ้น ร้องนายกฯให้ช่วยแก้ไข ยันเป็นกลางทางการเมือง
นายสันติ วิลาสศักดานนท์ ประธานสภาอุตสาหกรรมแห่งประเทศไทย (ส.อ.ท.) กล่าวว่าได้ชี้แจงให้นายกรัฐมนตรีรับทราบและแก้ปัญหาเรื่องการเลือกตั้งประธานส.อ.ท. เนื่องจากมีนักการเมืองที่เป็นอดีตรัฐมนตรีแทรกแซง
นายสันติกล่าวว่าการเลือกตั้งประธานส.อ.ท.มีปัญหาเกิดขึ้น เพราะมีนักการเมืองที่เป็นอดีตรัฐมนตรีแทรกแซงกระบวนการเลือกตั้งประธาน ส.อ.ท.คนใหม่ ด้วยการจัดพิมพ์เอกสารเป็นหนังสือเปลี่ยนแปลงการใช้สิทธิเลือกตั้ง เพื่อให้บริษัทสมาชิกเปลี่ยนตัวแทนเป็นบุคคลอื่นที่เป็นกลุ่มของนักการเมืองดังกล่าว โดยขั้นตอนปกติสมาชิกแต่ละรายจะเลือกกรรมการวันที่ 23 มีนาคม และกรรมการจะทำหน้าที่เลือกประธาน ส.อ.ท. แต่ก็มีการแทรกแซงเกิดขึ้น ขณะที่เอกชนก็มีความเกรงใจผู้ที่นำหนังสือเปลี่ยนแปลงการใช้สิทธิเลือกตั้ง
" ส.อ.ท.ต้องการวางตัวเป็นกลาง ไม่อยากให้การเมืองเข้ามาแทรกแซงในการเลือกตั้ง เพราะที่ผ่านมา ส.อ.ท.สามารถทำงานร่วมกับทุกรัฐบาล หากประธาน ส.อ.ท.ถูกการเมืองครอบงำ การเสนอข้อคิดเห็นก็จะเอนเอียง องค์กรก็จะขาดความน่าเชื่อถือ เพราะขณะนี้การทำงานของเอกชนเติบโตดีขึ้น และมีความน่าเชื่อถือ” นายสันติกล่าว